พาเพื่อนเที่ยวเชียงใหม่ในช่วงวาเลนไทน์ที่ผ่านมา ภายใต้ตีม "เกาะคานสนานสนุก" 555 และอากาศยังคงเย็นสบายดีอยู่ เลยชวนเพื่อนไปกินสเต๊กที่ Steak-Doctor สักหน่อย อยากรู้ว่าในมุมมองของคนต่างชาติจะเป็นอย่างไรบ้าง ไหนๆก็ไหนๆแล้วไปกันทั้งญี่ปุ่น อังกฤษ แล้วก็ไทย คราวนี้ไปถึงตั้งแต่ยังไม่ห้าโมงเย็นดีเพราะไปเดินเล่นกันในซอยวัดอุโมงค์ตั้งแต่บ่ายจนหมดแรงเลยแวะมาเติมพลังกันสักหน่อยก่อน ไปถึงก็โฉบไปมาอยู่หน้าร้าน เห็นกำลังจัดโต๊ะกันอยู่อย่างขยันขันแข็ง มีน้องพนักงานมาเช็ดโต๊ะเช็ดเก้าอี้กัน เช็ดไปถึงพนักเก้าอี้กับโต๊ะวางเครื่องดื่มแลดูสะอาดสะอ้านทำให้รู้สึกอยากเข้าไปนั่งในทันที 555

คราวนี้สั่งกันมาลองทั้งเมนูหมู เนื้อ ปลา และที่ขาดไม่ได้หมายมั่นปั้นมือจะมาลองคือโคขุนติดมันเสียบไม้ ไม่ผิดหวังนะ เป็นของทานเล่นที่อร่อย ด้วยความหิวเลยเน้นแต่สเต๊ก ไม่ได้สั่งของทานเล่น ของเรียกน้ำย่อยอย่างอื่นมาลองอีกเพราะไม่เรียก น้ำย่อยก็ออกมารอแล้ว 555 พากันสั่งสเต๊กมาชิม มีสเต๊กแซลม่อน สเต๊กปลาสำลี สเต๊กแฮม Sirloin steak พอร์คชอป ตกลงกันว่าแต่ละจานเอามาแบ่งกันชิม ไม่มีจานไหนของใคร อาหารรอบนี้ก็ยังคงชอบ Sirloin steak เป็นพิเศษ ชิ้นใหญ่ ไม่เหนียว เนื้อชุ่มฉ่ำย่าง medium-rare มา อร่อยยยยยยย แซลม่อนก็ยังคงชิ้นใหญ่จุใจเหมือนเดิม ปลาสำลี สเต๊กแฮมกับพอร์คชอปก็ขนาดกำลังดีสมราคา แต่ถ้าอยากได้ชิ้นใหญ่หน่อยคงต้องสั่งเป็นไก่กับซี่โครง เห็นโต๊ะข้างๆสั่งมาชิ้นใหญ่เชียว ถูกสอนมาว่าถ้ากินสเต๊กหมูสเต๊กไก่ต้องกินสุก หั่นดูพอร์คชอปเนื้อหมูสุกดี แต่ตัวเนื้อไม่ฉ่ำนะคะ ไม่ถึงกับแห้งแต่ก็ไม่ชุ่มฉ่ำ ถ้าฉ่ำๆหน่อยน่าจะอร่อยมาก

กินๆไปก็คุยกัน ฝั่งเพื่อนญี่ปุ่นบอกว่าส่วนใหญ่คนญี่ปุ่นชอบทานเนื้อที่มีมันแทรกเพราะเนื้อจะนุ่มละลายในปาก ส่วนเพื่อนฝรั่งกลับบอกว่าถ้าจะทานสเต๊กเขาจะเลือกทานส่วนที่เป็นเนื้อหรือเนื้อติดมันแต่ไม่ใช่เนื้อปนมัน ส่วนจะนุ่มจะเหนียวก็ขึ้นอยู่กับว่าเลือกเนื้อส่วนไหนและตัดแนวไหนของกล้ามเนื้อ คุยเสร็จหันมาถาม แล้วเธอล่ะ เลยบอกว่ากินได้หมดแหละ ทุกแบบทุกส่วนไม่มีเกี่ยง 555

พอฟังเพื่อนๆคุยกันแล้วก็รู้ว่าของแบบนี้มันอยู่ที่วัฒนธรรมการกินและความชอบของแต่ละคนจริงๆ แต่โดยรวมเห็นตรงกันว่าสเต๊กร้านนี้คุ้มราคาและคุณภาพของอาหารก็ใช้ได้เลยทีเดียว